***Приложение №1***

 **ОТЧЕТ**

за дейността на Общински съвет-Угърчин и неговите комисии

за периода от 01.07.2023 г. до 31.12.2023 г.

**УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,**

Общински съвет е орган на местното самоуправление на територията на община Угърчин, осъществяващ своите правомощия въз основа на Конституцията на Република България, Европейската харта за местно самоуправление, Закона за местното самоуправление и местната администрация, действащото законодателство, както и въз основа на Правилника за организацията и дейността на Общински съвет, неговите комисии и взаимодействието му с общинската администрация.

При извършване на дейността си през отчетния период общински съвет прие различни по видове и правна същност актове - наредба и решения, класифицирани по своята правна същност на административни актове, нормативни актове и др., както и решения за приемане на стратегически документи – актове по чл.21, ал.1, т.12 от ЗМСМА – програми и планове за развитие на общината. Класификация би могла да бъде извършена и според сферите на дейност, които регулират актовете на общински съвет, съгласно разпоредбата на чл.17 от ЗМСМА.

На основание чл.27, ал.6 от Закона за местното самоуправление и местната администрация, внасям за разглеждане настоящия отчет за дейността на Общински съвет- Угърчин и неговите комисии, периода на отчета обхваща краят на мандат 2019-2023 г. и началото на мандат 2023-2027 г. на Общински съвет-Угърчин.

Представеният отчет за дейността на Общински съвет-Угърчин и неговите постоянни комисии е фактологичен, проследява тематичния обхват и областите на взетите решения от общински съвет, съдържа информация, както по отношение работата на комисиите, така и такава отнасяща се до работата на Общинския съвет по приемане на решения на неговите заседания.

В своята дейност Общински съвет-Угърчин се ръководи от следните принципи: законност, колегиалност, самостоятелност по отношение на държавни органи при вземане на решения, гарантиране и закриляне интересите на жителите на общината, взаимодействие с държавните органи, публичност при вземане на решения и тяхното изпълнение.

През периода от 01.07.2023 г. до 31.12.2023 г. Общински съвет-Угърчин проведе 7 /седем/ редовни заседания. Бяха приети 80 /осемдесет/ броя решения. Нито едно от проведените заседания не е отложено поради липса на кворум или други причини.

Значителна работа преди провеждането на редовните заседания се извършваше в комисиите, където се разглеждаха и обсъждаха предложените проекти за решения.

На заседанията на комисиите присъстваха заместник кмета и представители от общинската администрация.

 Разглеждането на проектите за решения в съответните комисии подпомогна общинските съветници при гласуването им на заседанията на Общински съвет.

Петте постоянни комисии към Общинския съвет провеждаха редовно своите заседания, всяка комисия, както следва:

1. Комисия по бюджет, финанси, инвестиционна политика, общинска собственост, европейско сътрудничество, европроекти, международни връзки – 5 /пет/ заседания.

2. Комисия по териториално и селищно устройство, благоустрояване и комунални дейности, екология, транспорт, селско и горско стопанство – 5 /пет/ заседания.

3. Комисия по законност, нормативна уредба, местно самоуправление, обществен ред и мониторинг на обществени и възлагателни поръчки, жалби и сигнали на гражданите и контрол по изпълнение решенията на Общинския съвет – 5 /пет/ заседания.

4. Комисия по образование, култура, здравеопазване, вероизповедания, трудова заетост, туризъм, социални дейности, младежта и спорта – 5 /пет/ заседания.

5. Комисия по противодействие на корупцията, жалби и сигнали по ЗПКОНПИ –

 2 /две/ заседания.

 В края на мандат 2019-2023 г. през месец юни бе създадена: Временната комисия за избор на съдебни заседатели.

 При провеждане на първото заседание на Общински съвет за мандат 2023-2027 г. бяха създадени две временни комисии:

 1. Временна комисия за избора на Председател на Общински съвет-Угърчин;

 2. Временна комисия за изготвяне на Правилника за организацията и дейността на общинския съвет, неговите комисии и взаимодействието му с общинската администрация, мандат 2023-2027 г.;

 През изминалия период Общински съвет, неговите постоянни и временни комисии работиха отговорно по решаване на обществените проблеми на жителите на общината, спазвайки законите на Република България и Правилника за организацията и дейността на Общински съвет, неговите комисии и взаимодействието му с общинската администрация.

 Една от основните дейности на Общинския съвет е свързана с приемане на нормативни актове, регламентиращи обществени отношения от местно значение.

 С оглед динамичното ни законодателство, с особено внимание се следеше за съответствието на общинските наредби с по-висшите по степен нормативни актове.

Приета Наредба с изменение и допълнение през отчетния период - 1 наредба:

* Наредба за изменение и допълнение на [Наредба за организацията и безопасността на движението, дисциплината на водачите на превозни средства и пешеходците на територията на Община Угърчин](https://www.ugarchin.bg/inc/service/service-download-file.php?identifier=b4a51b0c-ff51-462b-a4a9-0b9360ed9ab1&control=20230525152615).

 Решенията, разгледани и приети от Общински съвет-Угърчин за отчетния период в големия си процент са по предложение на Кмета, Заместник кмета на общината и Председателя на общинския съвет. В тази връзка е необходимо да се повиши инициативността на общинските съветници за внасянето на предложения по проблеми касаещи развитието на Общината. Същите може да разделим като основни групи по следния начин:

1. Приемане на изменения и допълнения на подзаконови нормативни актове – 1/един/ бр.
2. Бюджет и финанси, информация за текущото изпълнение и актуализации на бюджета – 23 /двадесет и три/ бр.
3. Придобиване, управление и разпореждане с общинско имущество - 22 /двадесет и два/ бр.
4. Устройство на територията - 5 /пет/ бр.
5. Образование, култура, социални дейности, младежта и спорта – 8 /осем/ бр.
6. Решения за отпускане на еднократна финансова помощ - 3 /три/ бр.
7. Други- 18 /осемнадесет/ бр.

Основната си функция, съгласно Закона за местното самоуправление и местната администрация, по определяне политиката за изграждане и развитие на общината, Общински съвет-Угърчин реализира чрез приемане на програми, планове и решения за развитие на общината, които отразяват и европейските политики за развитие на местните общности, които за отчетния период са:

* Приемане на план за работата на Общински съвет-Угърчин и неговите постоянни комисии за първото шестмесечие на 2024 година /01.01.2024 г. до 30.06.2024 г./.
* Одобряване на план-сметка за необходимите разходи за дейностите по сметосъбиране и сметоизвозване, обезвреждане на битовите отпадъци в депо, поддържане чистота на териториите за обществено ползване и определяне на годишния размер на таксата за битови отпадъци за 2024 г.
* Приемане на Годишен отчет за изпълнението на Програма за енергийна ефективност на Община Угърчин за периода 2020 – 2023 г., съгласно чл.12 от ефективност съгласно чл. 63 от ЗЕЕ за отчетната 2023 г.
* Приемане на Годишна програма за развитие на читалищната дейност в община Угърчин за 2024 г. и Културен календар за 2024г.

Приетите актове на Общински съвет се публикуваха на интернет страницата на Община Угърчин. През отчетния период гражданите на Община Угърчин и общинските съветници имаха възможност да отправят питания към кмета по актуални проблеми, представляващи обществен интерес.

Приетите актове и решения в протоколите от заседанията своевременно се изпращаха на Областния управител и Районна прокуратура – гр. Ловеч и се представяха на кмета на общината в предвидения от закона срок.

За периода няма върнат от страна на кмета за ново обсъждане акт на общинския съвет. Няма оспорени такива пред административен съд. През периода няма насрочени административни дела от Административен съд - Ловеч.

 През периода няма отправени протести от страна на Районна и Окръжна прокуратура гр. Ловеч.

 В изпълнение на правомощията си по чл.32, ал.2, от Закона за администрацията и във връзка с чл.45, ал.4 от ЗМСМА, през разглеждания период Областен управител не е връщал за ново разглеждане и не е спирал изпълнение на решения на Общински съвет-Угърчин.

 Уважаеми общински съветници,

Надявам се, че чрез нашата работа в активна комуникация с представителите на гражданското общество, неправителствените организации и всички институции на територията на общината, ще постигнем подобряване във всички сфери на местното самоуправление и устойчиво развитие на общината.

Представям настоящият отчет за сведение на всички общински съветници, на кмета на общината и на общинската администрация, а така също и на гражданите на община Угърчин.

Очаквам този отчет да бъде допълнен в заседанията на постоянните комисии, заседанието на общински съвет и заедно с тези допълнения, ще бъде разгласен на населението чрез интернет- страницата на Общината и на информационното табло на Общински съвет-Угърчин.

С уважение,

**ТИХОМИР МИРЧЕВ**

*Председател на Общински съвет-Угърчин*